ୱିଲିଅମ୍ ସେକ୍ସପିଅର ଜଣେ ଇଂରେଜ କବି, ନାଟ୍ୟକାର ଓ ଅଭିନେତା ଥିଲେ । ଇଂରାଜୀ ଭାଷାର ଶ୍ରେଷ୍ଠତମ ଲେଖକ ଭାବେ ସେ ପରିଗଣିତ ।  "ବାର୍ଡ୍ ଅଫ୍ ଏଭୋନ୍"   (ଏଭୋନର ଗୀତି କବି) ନାମରେ ପ୍ରସିଦ୍ଧ ଏହି ମହାକବିଙ୍କୁ ଇଂଲଣ୍ଡର ଜାତୀୟ କବି ବୋଲି ମଧ୍ୟ ଗ୍ରହଣ କରାଯାଏ  । ତାଙ୍କ ରଚନା ସବୁ ମଧ୍ୟରେ ୩୮ଟି ନାଟକ, ୧୫୪ ସନେଟ, ଦୁଇଟି ଦୀର୍ଘ କବିତା ଓ କେତୋଟି କ୍ଷୁଦ୍ର ଧାଡି କବିତା ଅନ୍ତର୍ଭୁକ୍ତ । ତାଙ୍କ ନାଟକ ସବୁ ଅନେକ ଭାଷାରେ ଅନୂଦିତ ହୋଇଛି । ଇଂଲଣ୍ଡର ଏଭୋନ ନଦୀ କୂଳରେ ଥିବା ଷ୍ଟ୍ରାଟଫୋଡ ସହରରେ ତାଙ୍କର ଜନ୍ମ ହୋଇଥିଲା । ୧୮ ବର୍ଷ ବୟସରେ ତାଙ୍କର ବିବାହ ହୋଇଥିଲା ଓ ତାଙ୍କର ତିନୋଟି ସନ୍ତାନ ଥିଲେ । ୧୫୮୫ରୁ ୧୫୯୨ ମସିହା ମଧ୍ୟରେ ସେ ଲଣ୍ଡନ ସହରରେ ଏକ ସଫଳ ନାଟ୍ୟକାର, ଅଭିନେତା ଓ ନାଟକ କମ୍ପାନୀର ମାଲିକ ଭାବେ ବୃତ୍ତି ଆରମ୍ଭ କରିଥିଲେ । ପାଖାପାଖି ୪୯ ବର୍ଷ ବୟସରେ ସେ ଅବସର ଗ୍ରହଣ କରି ଷ୍ଟ୍ରାଟଫୋଡ ସହରକୁ ଫେରି ଯାଇଥିଲେ । ୩ ବର୍ଷ ପରେ ତାଙ୍କର ମୃତ୍ୟୁ ହୋଇଥିଲା । ତାଙ୍କର ବ୍ୟକ୍ତିଗତ ଜୀବନ ସମ୍ବନ୍ଧରେ ଖୁବ କମ ତଥ୍ୟ ମିଳୁଥିବାରୁ ଏ ବିଷୟରେ ଅନେକ କଳ୍ପନା-ଜଳ୍ପନା ହୋଇଛି । ସେକ୍ସପିଅରଙ୍କ ଐତିହାସିକ ବିଷୟଠାରୁ ନେଇ ହାସ୍ୟରସାତ୍ମକ ବିଷୟ ପର୍ଯ୍ୟନ୍ତ ନାଟକ ସବୁ ରଚନା କରିଥିଲେ । ତାଙ୍କର ବିଷାଦତ୍ମକ ରଚନା ସବୁ ମଧ୍ୟରେ ମ୍ୟାକବେଥ, ହାମଲେଟ, ଓଥେଲୋ ଆଦି ଅନ୍ତର୍ଭୁକ୍ତ, ଯାହାକୁ ଇଂରାଜୀ ସାହିତ୍ୟର ଅନ୍ୟତମ ଶ୍ରେଷ୍ଠ ରଚନା ସବୁ ମଧ୍ୟରେ ବିବେଚନା କରାଯାଏ । ଜୀବନୀ ବାଲ୍ୟ ଜୀବନ ସେକ୍ସପିଅରଙ୍କ ଜନ୍ମ ଆଭୋନ୍ ନଦୀ କୂଳରେ ଥିବା ଷ୍ଟ୍ରାର୍ଟଫୋଡ଼ ସହରରେ ହୋଇଥିଲା । ତାଙ୍କ ପିତାଙ୍କ ନାମ ଥିଲା ଜନ ସେକ୍ସପିଅର ଓ ମାତାଙ୍କ ନାମ ମ୍ୟାରୀ ଆର୍ଡ଼େନ । ତାଙ୍କର ପ୍ରକୃତ ଜନ୍ମ ତିଥୀ ଯଦିଓ ଅଜଣା ତଥାପି ପାରମ୍ପରିକ ଭାବେ ଏହା ୨୩ ଅପ୍ରେଲରେ ପାଳନ କରାଯାଏ । ତାଙ୍କର ଶିକ୍ଷା ଷ୍ଟ୍ରାର୍ଟଫୋଡ଼ ସହରର ଏକ ସ୍କୁଲରେ ହୋଇଥିଲା । ୧୮ ବର୍ଷ ବୟସରେ ତାଙ୍କ ବିବାହ ୨୬ ବର୍ଷ ବୟସ୍କା ଆନ୍ନା ହାଥାୱେଙ୍କ ସହ ହୋଇଥିଲା । ତାଙ୍କର ଏକ କନ୍ୟା ଓ ଦୁଇଗୋଟି ଜାଆଁଳା ପୁତ୍ର ଜନ୍ମ ହୋଇଥିଲେ । ଏହାପରର ଜୀବନ ଲଣ୍ଡନରେ ଥିଏଟରରେ ତାଙ୍କ ଆବିର୍ଭାବ ପର୍ଯ୍ୟନ୍ତ ରହସ୍ୟାବୃତ୍ତ । ଅନେକ ଗୁଡ଼ିଏ କିମ୍ବଦନ୍ତୀ କେବଳ ତାଙ୍କର ଲଣ୍ଡନ ଯିବାର କାରଣ ଅନୁମାନ କରିଥାଏ ।